b'\n_START_ARTICLE_\nCopiii lui H\xc3\xbarin\n_START_SECTION_\nConsidera\xc8\x9bii generale\n_START_PARAGRAPH_\nCopiii lui H\xc3\xbarin a fost publicat\xc4\x83 pe 17 aprilie 2007 de HarperCollins \xc3\xaen Marea Britanie \xc8\x99i Canada \xc8\x99i de Houghton Mifflin \xc3\xaen Statele Unite. Alan Lee, care a ilustrat \xc8\x99i alte opere ale lui Tolkien (Hobbitul \xc8\x99i St\xc4\x83p\xc3\xa2nul inelelor), a pictat supracoperta \xc8\x99i a ilustrat cartea. Christopher Tolkien a inclus \xc3\xaen carte o prezentare a evolu\xc8\x9biei pove\xc8\x99tii, c\xc3\xa2teva genealogii \xc8\x99i o hart\xc4\x83 a Beleriandului._NEWLINE_J. R. R. Tolkien a declarat c\xc4\x83 inten\xc8\x9biona ca locul ac\xc8\x9biunii s\xc4\x83 fie P\xc4\x83m\xc3\xa2ntul nostru, \xc3\xaen urm\xc4\x83 cu c\xc3\xa2teva mii de ani, dar lumea prezentat\xc4\x83 de el \xc8\x99i lumea real\xc4\x83 au prea pu\xc8\x9bine coreponden\xc8\x9be geografice \xc8\x99i istorice. P\xc4\x83m\xc3\xa2ntul de Mijloc prezentat de el este locuit de oameni \xc8\x99i de alte rase umanoide (elfi, pitici \xc8\x99i orci), precum \xc8\x99i de fiin\xc8\x9be divine (maiari \xc8\x99i valari). Povestea pune accentul pe un om din Casa lui Hador, T\xc3\xbarin Turambar, \xc8\x99i pe sora lui, Ni\xc3\xabnor N\xc3\xadniel, care, \xc3\xaempreun\xc4\x83 cu tat\xc4\x83l lor, H\xc3\xbarin, au fost blestema\xc8\x9bi de Vr\xc4\x83jma\xc8\x99ul Negru, Morgoth. Evenimentele se petrec cu mai mult de 6.500 de ani \xc3\xaenaintea R\xc4\x83zboiului Inelului._NEWLINE_\xe2\x80\x9eCopiii lui H\xc3\xbarin \xc3\xael poart\xc4\x83 pe cititor \xc3\xaentr-o perioad\xc4\x83 cu mult mai veche dec\xc3\xa2t cea din St\xc4\x83p\xc3\xa2nul inelelor, \xc3\xaentr-o zon\xc4\x83 a P\xc4\x83m\xc3\xa2ntului de Mijloc desenat\xc4\x83 \xc3\xaenaintea apari\xc8\x9biei hobbi\xc8\x9bilor, c\xc3\xa2nd marele du\xc8\x99man \xc3\xaenc\xc4\x83 era valarul dec\xc4\x83zut, Morgoth, iar Sauron era doar locotenentul s\xc4\x83u. Este povestea eroic\xc4\x83 a unui om, H\xc3\xbarin, care a \xc3\xaendr\xc4\x83znit s\xc4\x83 \xc3\xael \xc3\xaenfrunte pe Morgoth, precum \xc8\x99i a destinului tragic al familiei sale, urm\xc4\x83rind c\xc4\x83l\xc4\x83toriile fiului s\xc4\x83u, T\xc3\xbarin Turambar, prin lumea pierdut\xc4\x83 a Beleriandului.\xe2\x80\x9d_NEWLINE_\xe2\x80\x94 The Tolkien Estate\n_START_SECTION_\nCadrul ac\xc8\x9biunii\n_START_PARAGRAPH_\nIstoria \xc8\x99i descenden\xc8\x9ba personajelor principale sunt prezentate \xc3\xaen primele paragrafe ale c\xc4\x83r\xc8\x9bii, evenimentele anterioare baz\xc3\xa2ndu-se pe cele relatate \xc3\xaen Silmarillion. Ea \xc3\xaencepe cu cinci sute de ani \xc3\xaenaintea ac\xc8\x9biunii c\xc4\x83r\xc8\x9bii, c\xc3\xa2nd Morgoth, un valar \xc8\x99i prima putere malefic\xc4\x83, evadeaz\xc4\x83 din T\xc4\x83r\xc3\xa2mul Binecuv\xc3\xa2ntat al Valinorului, refugiindu-se \xc3\xaen nord-vestul P\xc4\x83m\xc3\xa2ntului de Mijloc. Din fort\xc4\x83rea\xc8\x9ba sa din Angband, el caut\xc4\x83 s\xc4\x83 preia controlul \xc3\xaentregului P\xc4\x83m\xc3\xa2nt de Mijloc, dezl\xc4\x83n\xc8\x9buind un r\xc4\x83zboi \xc3\xaempotriva elfilor care locuiau Beleriandul din sud._NEWLINE_Elfii reu\xc8\x99esc s\xc4\x83 reziste atacului \xc8\x99i mare parte a teritoriilor r\xc4\x83m\xc3\xa2n necucerite; unul dintre cele mai puternice dintre ele, Doriath, este condus de Thingol. \xc3\x8en plus, dup\xc4\x83 o vreme, noldorii p\xc4\x83r\xc4\x83sesc Valinorul \xc8\x99i pornesc \xc3\xaen urm\xc4\x83rirea lui Morgoth, pentru a se r\xc4\x83zbuna. \xc3\x8empreun\xc4\x83 cu sindarii din Beleriand, ei asediaz\xc4\x83 Angbandului \xc8\x99i stabilesc noi fort\xc4\x83re\xc8\x9be pe P\xc4\x83m\xc3\xa2ntul de Mijloc, \xc3\xaentre care Hithlum a lui Fingon, Nargothrond a lui Finrod Felagund \xc8\x99i Gondolin a lui Turgon._NEWLINE_\xc3\x8en cele trei secole care trec, \xc3\xaen Beleriand apar primii oameni. Ace\xc8\x99tia sunt edainii, descenden\xc8\x9bii oamenilor care s-au r\xc4\x83sculat \xc3\xaempotriva servitorilor lui Morgoth \xc8\x99i au c\xc4\x83l\xc4\x83torit spre vest. Majoritatea elfilor \xc3\xaei primesc cu bra\xc8\x9bele deschise, acord\xc3\xa2ndu-le locuri \xc3\xaen care s\xc4\x83 se a\xc8\x99eze pe teritoriul Beleriandului. Casa lui B\xc3\xabor conduce \xc8\x9bara Ladros, Poporul lui Folk of Haleth se retrage \xc3\xaen p\xc4\x83durea Brethil, iar conducerea Dor-l\xc3\xb3minului este \xc3\xaencredin\xc8\x9bat\xc4\x83 Casei lui Hador. Ulterior, \xc3\xaen Beleriand vin al\xc8\x9bi oameni, r\xc4\x83s\xc4\x83ritenii, afla\xc8\x9bi \xc3\xaen c\xc3\xa2rd\xc4\x83\xc8\x99ie secret\xc4\x83 cu Morgoth._NEWLINE_\xc3\x8en cele din urm\xc4\x83, Morgoth reu\xc8\x99e\xc8\x99te s\xc4\x83 sparg\xc4\x83 asediul Angbandului \xc3\xaen B\xc4\x83t\xc4\x83lia Focului Nea\xc8\x99teptat. Casa lui B\xc3\xabor este distrus\xc4\x83, iar elfii \xc8\x99i edainii sufer\xc4\x83 pierderi grele; totu\xc8\x99i, multe \xc8\x9binuturi r\xc4\x83m\xc3\xa2n necucerite, inclusiv Dor-l\xc3\xb3minul, \xc3\xaen care conducerea a trecut la H\xc3\xbarin Thalion.\n_START_SECTION_\nRezumat\n_START_PARAGRAPH_\nPovestea \xc3\xaencepe odat\xc4\x83 cu sosirea lui H\xc3\xbarin \xc8\x99i a fratelui s\xc4\x83u, Huor, \xc3\xaen ora\xc8\x99ul elf ascuns Gondolin. Dup\xc4\x83 ce au tr\xc4\x83it acolo trei ani, ei jur\xc4\x83 c\xc4\x83 nu vor revela nim\xc4\x83nui loca\xc8\x9bia ora\xc8\x99ului \xc8\x99i sunt l\xc4\x83sa\xc8\x9bi s\xc4\x83 plece \xc3\xaen Dor-l\xc3\xb3min. Acolo, H\xc3\xbarin se c\xc4\x83s\xc4\x83tore\xc8\x99te cu Morwen Eledhwen, cu care are doi copii, un fiu pe nume T\xc3\xbarin \xc8\x99i o fiic\xc4\x83, Lalaith. Lalaith moare \xc3\xaen copil\xc4\x83rie, dar T\xc3\xbarin cre\xc8\x99te, devenind un adolescent t\xc4\x83cut \xc8\x99i \xc3\xaeng\xc3\xa2ndurat._NEWLINE_Dup\xc4\x83 \xc3\xaenfr\xc3\xa2ngerea dezastruoas\xc4\x83 din B\xc4\x83t\xc4\x83lia Lacrimilor F\xc4\x83r\' de Num\xc4\x83r, H\xc3\xbarin este capturat \xc8\x99i dus \xc3\xaen Angband, fort\xc4\x83rea\xc8\x9ba lui Morgoth. Acesta \xc3\xael tortureaz\xc4\x83 pentru a afla loca\xc8\x9bia Gondolinului, dar H\xc3\xbarin \xc3\xael sfideaz\xc4\x83, atr\xc4\x83g\xc3\xa2nd blestemul asupra sa \xc8\x99i a \xc3\xaentregii sale familii. \xc3\x8en final, H\xc3\xbarin este \xc3\xaentemni\xc8\x9bat pe v\xc3\xa2rful unui munte, fiind obligat s\xc4\x83 priveasc\xc4\x83 soarta familiei sale prin ochii lui Morgoth._NEWLINE_La ordinul lui Morgoth, alian\xc8\x9ba r\xc4\x83s\xc4\x83ritenilor atac\xc4\x83 Hithlum \xc8\x99i Dor-l\xc3\xb3min. Morwen, tem\xc3\xa2ndu-se c\xc4\x83 fiul ei va fi capturat, \xc3\xael trimite pe T\xc3\xbarin la elfii din Doriath. La pu\xc8\x9bin\xc4\x83 vreme dup\xc4\x83 plecarea lui, Morwen d\xc4\x83 na\xc8\x99tere unei a doua fiice, Nienor. \xc3\x8en Doriath, T\xc3\xbarin este adoptat ca fiu vitreg al regelui Thingol, devenind un r\xc4\x83zboinic de temut, bun prieten cu elful Beleg Arcul Puternic \xc8\x99i tr\xc4\x83ind mai mult al\xc4\x83turi de acesta, \xc3\xaen mar\xc8\x99urile \xc3\xaempotriva orcilor lui Morgoth, dec\xc3\xa2t \xc3\xaen s\xc4\x83lile lui Thingol. Ne\xc3\xaen\xc8\x9belegerile sale cu un elf pe nume Saeros, care \xc3\xael batjocore\xc8\x99te \xc8\x99i \xc3\xaei insult\xc4\x83 familia, se sf\xc3\xa2r\xc8\x99esc nefericit c\xc3\xa2nd acesta din urm\xc4\x83 \xc3\xael atac\xc4\x83. T\xc3\xbarin se dovede\xc8\x99te mai puternic, \xc3\xaenving\xc3\xa2ndu-l, dar \xc3\xaei cru\xc8\x9b\xc4\x83 via\xc8\x9ba \xc8\x99i \xc3\xael batjocore\xc8\x99te la r\xc3\xa2ndul s\xc4\x83u, \xc3\xaens\xc4\x83 \xc3\xaempinge lucrurile prea departe \xc8\x99i Saeros moare \xc3\xaentr-un accident. Convins c\xc4\x83 va fi acuzat de Thingol pentru aceast\xc4\x83 moarte, de care nu se consider\xc4\x83 vinovat, T\xc3\xbarin p\xc4\x83r\xc4\x83se\xc8\x99te Doriathul, devenind un proscris._NEWLINE_Cur\xc3\xa2nd, se al\xc4\x83tur\xc4\x83 unei bande de nelegiui\xc8\x9bi din s\xc4\x83lb\xc4\x83ticie, Gaurwaithi sau "oamenii-lupi", care tr\xc4\x83iesc atac\xc3\xa2nd \xc8\x99i jefuind propriet\xc4\x83\xc8\x9bile pu\xc8\x9binilor oameni care au mai r\xc4\x83mas pe acele p\xc4\x83m\xc3\xa2nturi. Omor\xc3\xa2ndu-l pe \xc8\x99eful bandei, \xc3\xaei ia locul \xc8\x99i conduce grupul de pr\xc4\x83d\xc4\x83tori p\xc3\xa2n\xc4\x83 c\xc3\xa2nd \xc3\xae\xc8\x99i face apari\xc8\x9bia Beleg. Acesta \xc3\xael anun\xc8\x9b\xc4\x83 c\xc4\x83 regele Thingol l-a g\xc4\x83sit nevinovat \xc8\x99i \xc3\xael roag\xc4\x83 s\xc4\x83 se \xc3\xaentoarc\xc4\x83 \xc3\xaen Doriath, dar T\xc3\xbarin, m\xc3\xa2ndru, refuz\xc4\x83. Beleg se ofer\xc4\x83 atunci s\xc4\x83 \xc3\xaei r\xc4\x83m\xc3\xa2n\xc4\x83 al\xc4\x83turi, \xc3\xaendep\xc4\x83rt\xc3\xa2ndu-l pe T\xc3\xbarin de cale pe care o alesese \xc8\x99i transform\xc3\xa2ndu-l din nou \xc3\xaentr-un ap\xc4\x83r\xc4\x83tor al oamenilor \xc8\x99i un du\xc8\x99man al orcilor._NEWLINE_C\xc4\x83ut\xc3\xa2nd un loc din care s\xc4\x83 \xc3\xae\xc8\x99i poat\xc4\x83 desf\xc4\x83\xc8\x99ura mai u\xc8\x99or lupta contra armatelor lui Morgoth, T\xc3\xbarin ajunge la dealul Amon R\xc3\xbbdh, locuit de gnomul scundac M\xc3\xaem \xc8\x99i de fiii s\xc4\x83i. \xc3\x8en schimbul vie\xc8\x9bii sale, gnomul \xc3\xaei prime\xc8\x99te s\xc4\x83 louiasc\xc4\x83 al\xc4\x83turi de el, dar devine tot mai nemul\xc8\x9bumit v\xc4\x83z\xc3\xa2nd c\xc4\x83 T\xc3\xbarin ascult\xc4\x83 de sfaturile unui elf \xc8\x99i c\xc4\x83 tot mai mul\xc8\x9bi oameni vin \xc3\xaen acea zon\xc4\x83, c\xc4\x83ut\xc3\xa2nd protec\xc8\x9bie \xc3\xaempotriva orcilor pe care banda lui T\xc3\xbarin \xc3\xaei omoar\xc4\x83 f\xc4\x83r\xc4\x83 cru\xc8\x9bare. \xc3\x8en cele din urm\xc4\x83, \xc3\xael tr\xc4\x83deaz\xc4\x83 pe T\xc3\xbarin, ajut\xc3\xa2ndu-i pe orci s\xc4\x83 intre \xc3\xaen Amon R\xc3\xbbdh. Membrii bandei sunt uci\xc8\x99i, T\xc3\xbarin este luat prizonier, iar Beleg reu\xc8\x99e\xc8\x99te s\xc4\x83 scape._NEWLINE_Urm\xc4\x83r\xc3\xa2ndu-i pe orcii care \xc3\xael duc pe T\xc3\xbarin \xc3\xaen Angband, Beleg d\xc4\x83 peste un elf mutilat, Gwindor din Nargothrond, care evadase din Angdaband dup\xc4\x83 ce fusesese sclav mul\xc8\x9bi ani. \xc3\x8empreun\xc4\x83, cei doi \xc3\xael scot pe T\xc3\xbarin din tab\xc4\x83ra orcilor dar, \xc3\xaen confuzia generat\xc4\x83 de acest eveniment, T\xc3\xbarin \xc3\xae\xc8\x99i omoar\xc4\x83 prietenul, pe Beleg. Gwindor \xc3\xael conduce apoi pe omul dobor\xc3\xa2t de durere \xc3\xaen Nargothrond. Al\xc4\x83turi de regele Orodreth \xc8\x99i, mai ales, al\xc4\x83turi de frumoasa lui fiic\xc4\x83, Finduilas, T\xc3\xbarin \xc3\xae\xc8\x99i revine \xc8\x99i \xc3\xaencepe s\xc4\x83 conduc\xc4\x83 noi atacuri \xc3\xaempotriva orcilor, c\xc4\x83\xc8\x99tig\xc3\xa2ndu-\xc8\x99i o reputa\xc8\x9bie deosebit\xc4\x83 \xc3\xaen r\xc3\xa2ndul elfilor. \xc3\x8ens\xc4\x83 \xc3\xaen trufia lui nu mai ascult\xc4\x83 de sfaturile altora, nici m\xc4\x83car de cele ale lui Gwindor, atr\xc4\x83g\xc3\xa2nd astfel n\xc4\x83pasta asupra Nargothrondului._NEWLINE_Armata lui Morgoth, condus\xc4\x83 de dragonul Glaurung, atac\xc4\x83 Nargothrondul \xc8\x99i \xc3\xael cucere\xc8\x99te. Gwindor \xc8\x99i Orodreth sun omor\xc3\xa2\xc8\x9bi, Finduilas este luat\xc4\x83 prizonier\xc4\x83, iar T\xc3\xbarin este p\xc4\x83c\xc4\x83lit de dragon s\xc4\x83 nu \xc3\xaencerce s\xc4\x83 o salveze, ci s\xc4\x83 mearg\xc4\x83 \xc3\xaen Dor-l\xc3\xb3min, pentru a-\xc8\x99i c\xc4\x83uta familia. Ajuns acolo, T\xc3\xbarin afl\xc4\x83 c\xc4\x83 mama \xc8\x99i sora lui au plecat demult \xc3\xaen Doriath, pentru a sc\xc4\x83pa de st\xc4\x83p\xc3\xa2nirea r\xc4\x83s\xc4\x83ritenilor. \xc3\x8en\xc8\x9beleg\xc3\xa2nd \xc8\x99iretlicul lui Glaurung, T\xc3\xbarin porne\xc8\x99te \xc3\xaen c\xc4\x83utarea lui Finduilas, ajung\xc3\xa2nd \xc3\xaen p\xc4\x83durea Brethil, unde afl\xc4\x83 c\xc4\x83 a fost ucis\xc4\x83 de orci c\xc3\xa2nd oamenii p\xc4\x83durii au \xc3\xaencercat s\xc4\x83 salveze prizonierii. \xc3\x8endurerat, T\xc3\xbarin prime\xc8\x99te ad\xc4\x83postul Poporului lui Haleth, care rezist\xc4\x83 for\xc8\x9belor lui Morgoth. \xc3\x8en Brethil, T\xc3\xbarin \xc3\xae\xc8\x99i schimb\xc4\x83 numele \xc3\xaen Turambar, sau "St\xc4\x83p\xc3\xa2nul Destinului" \xc3\xaen quenyan\xc4\x83, ajung\xc3\xa2nd treptat s\xc4\x83 fie mai ascultat dec\xc3\xa2t bl\xc3\xa2ndul conduc\xc4\x83tor Brandir._NEWLINE_\xc3\x8entre timp, \xc3\xaen Doriath, Morwen \xc8\x99i Nienor afl\xc4\x83 despre faptele din Nargothrond ale lui T\xc3\xbarin \xc8\x99i pornesc \xc3\xaen c\xc4\x83utarea sa. De\xc8\x99i nemul\xc8\x9bumit de decizia lor, regele Thingol le d\xc4\x83 o gard\xc4\x83 condus\xc4\x83 de Mablung, c\xc4\x83ut\xc3\xa2nd s\xc4\x83 afle \xc8\x99i el ve\xc8\x99ti despre ac\xc8\x9biunile armatei orcilor. La Nargothrond, ei asist\xc4\x83 la pr\xc4\x83p\xc4\x83dul f\xc4\x83cut de Glaurung, care \xc3\xae\xc8\x99i f\xc4\x83cuse din cetate fieful s\xc4\x83u \xc8\x99i \xc3\xaei atac\xc4\x83. Mul\xc8\x9bi o\xc8\x99teni mor, Morwen dispare, iar Nienor este vr\xc4\x83jit\xc4\x83 de dragon, schimb\xc3\xa2ndu-\xc8\x99i \xc3\xaenf\xc4\x83\xc8\x9bi\xc8\x99area, uit\xc3\xa2nd tot ce \xc8\x99tia \xc8\x99i fugind \xc3\xaen s\xc4\x83lb\xc4\x83ticie._NEWLINE_Nienor ajunge la morm\xc3\xa2ntul lui Finduilas, unde \xc3\xael \xc3\xaent\xc3\xa2lne\xc8\x99te pe T\xc3\xbarin. Acesta o ajut\xc4\x83 s\xc4\x83 \xc3\xaenve\xc8\x9be din nou s\xc4\x83 vorbeasc\xc4\x83 \xc8\x99i, \xc3\xaencetul cu \xc3\xaencetul, cei doi se \xc3\xaendr\xc4\x83gostesc. \xc3\x8en ciuda sfatului lui Brandir, care o iube\xc8\x99te \xc8\x99i el, fata se m\xc4\x83rit\xc4\x83 cu T\xc3\xbarin \xc8\x99i r\xc4\x83m\xc3\xa2ne \xc3\xaens\xc4\x83rcinat\xc4\x83 cu el._NEWLINE_\xc3\x8entre timp, Glaurung porne\xc8\x99te spre Brethil, care deja devenise o problem\xc4\x83 prin rezisten\xc8\x9ba \xc3\xaend\xc3\xa2rjit\xc4\x83 \xc3\xaempotriva orcilor. T\xc3\xbarin \xc3\xaei \xc3\xaentinde o capcan\xc4\x83 \xc8\x99i reu\xc8\x99e\xc8\x99te s\xc4\x83 \xc3\xael str\xc4\x83pung\xc4\x83 cu sabia. \xc3\x8enainte de a muri, Glaurung dezv\xc4\x83luie copiilor lui H\xc3\xbarin vestea incestului lor \xc8\x99i, odat\xc4\x83 cu moartea lui, v\xc4\x83lul uit\xc4\x83rii din mintea lui Nienor dispare. Ru\xc8\x99inat\xc4\x83, fata se arunc\xc4\x83 \xc3\xaen pr\xc4\x83pastie, iar T\xc3\xbarin se arunc\xc4\x83 \xc3\xaen propria sabie._NEWLINE_Prima parte a nara\xc8\x9biunii se sf\xc3\xa2r\xc8\x99e\xc8\x99te cu \xc3\xaenmorm\xc3\xa2ntarea lui T\xc3\xbarin. Ei i se adaug\xc4\x83 un extras din R\xc4\x83t\xc4\x83cirile lui H\xc3\xbarin, urm\xc4\x83toarea poveste din Legendariumul lui Tolkien. \xc3\x8en el se poveste\xc8\x99te cum H\xc3\xbarin, eliberat \xc3\xaen cele din urm\xc4\x83 de Morgoth, sose\xc8\x99te la morm\xc3\xa2ntul copiilor s\xc4\x83i, unde o g\xc4\x83se\xc8\x99te pe Morwen, care moare \xc3\xaen bra\xc8\x9bele lui.\n_START_SECTION_\nInfluen\xc8\x9be\n_START_PARAGRAPH_\nAsem\xc4\x83narea lui T\xc3\xbarin cu figuri din pove\xc8\x99tile clasice \xc8\x99i medievale este confirmat\xc4\x83 de o scrisoare trimis\xc4\x83 de Tolkien lui Milton Waldman, un editor de la HarperCollins, privind soarta operelor sale:_NEWLINE_\xe2\x80\x9eExist\xc4\x83 Copiii lui H\xc3\xbarin, povestea tragic\xc4\x83 a lui T\xc3\xbarin Turambar \xc8\x99i a surorii sale, N\xc3\xadniel \xe2\x80\x93 \xc3\xaen care T\xc3\xbarin este eroul: o figur\xc4\x83 despre care se poate spune (de c\xc4\x83tre cei c\xc4\x83rora le place a\xc8\x99a ceva, de\xc8\x99i nu e de prea mare folos) c\xc4\x83 deriv\xc4\x83 din Sigurd Volsungul, Oedip \xc8\x99i finlandezul Kullervo.\xe2\x80\x9d_NEWLINE_Povestea se bazeaz\xc4\x83 \xc3\xaen principal pe legenda lui Kullervo, un personaj din poemele folclorului finlandez cunoscute sub numele de Kalevala. T\xc3\xbarin aminte\xc8\x99te \xc8\x99i de Sigmund, tat\xc4\x83l lui Sigurd din saga Volsunga, prin rela\xc8\x9bia incestuoas\xc4\x83 cu sora sa. \xc3\x8en opera lui Richard Wagner, Valkiria (de asemenea derivat\xc4\x83 din miturile Volsunge), Siegmund \xc8\x99i Sieglinde sunt paralele ale lui T\xc3\xbarin \xc8\x99i Nienor. Tat\xc4\x83l lui T\xc3\xbarin aminte\xc8\x99te de Sigurd, ambii fiind renumi\xc8\x9bi prin uciderea unui dragon cu o putere \xc8\x99i magie deosebite.\n_START_SECTION_\nProcesul editorial\n_START_PARAGRAPH_\nOdat\xc4\x83 cu publicarea Copiilor lui H\xc3\xbarin, Christopher Tolkien citeaz\xc4\x83 cuvintele tat\xc4\x83lui s\xc4\x83u legate de universul s\xc4\x83u fic\xc8\x9bional:_NEWLINE_\xe2\x80\x9eCu mult timp \xc3\xaen urm\xc4\x83, m\xc4\x83 g\xc3\xa2ndisem... s\xc4\x83 creez un ansamblu de legende mai mult sau mai pu\xc8\x9bin legate \xc3\xaentre ele... s\xc4\x83 dezvolt complet unele dintre pove\xc8\x99tile esen\xc8\x9biale, iar pe altele, cele mai multe, s\xc4\x83 le schi\xc8\x9bez doar \xc8\x99i s\xc4\x83 le las ca atare \xc3\xaen structura general\xc4\x83.\xe2\x80\x9d_NEWLINE_Pentru a justifica editarea acestei opere a tat\xc4\x83lui s\xc4\x83u, Christopher Tolkien aduce urm\xc4\x83torul argument:_NEWLINE_\xe2\x80\x9eIat\xc4\x83 de ce m-am g\xc3\xa2ndit... c\xc4\x83 ar fi \xc3\xaentru totul justificat s\xc4\x83 prezint versiunea lung\xc4\x83 a legendei Copiilor lui H\xc3\xbarin, a\xc8\x99a cum a conceput-o tat\xc4\x83l meu, ca o scriere independent\xc4\x83, \xc3\xaentre propriile coperte, cu o munc\xc4\x83 de redactare minim\xc4\x83 \xc8\x99i mai cu seam\xc4\x83 \xc3\xaentr-o curgere continu\xc4\x83, f\xc4\x83r\xc4\x83 \xc3\xaentreruperi sau goluri, dac\xc4\x83 acest lucru putea fi f\xc4\x83cut f\xc4\x83r\xc4\x83 distorsiuni sau f\xc4\x83r\xc4\x83 a inventa ceva \xc3\xaen plus, \xc3\xaen ciuda formei neterminate \xc3\xaen care au r\xc4\x83mas unele p\xc4\x83r\xc8\x9bi ale ei.\xe2\x80\x9d_NEWLINE_\xc3\x8en recenzia la Copiii lui H\xc3\xbarin, Ethan Gilsdorf a scris despre procesul editorial:_NEWLINE_\xe2\x80\x9eDe un interes aproape egal se poate bucura munca editorial\xc4\x83 a lui Christopher Tolkien \xc3\xaen ceea ce prive\xc8\x99te proiectele abandonate ale tat\xc4\x83lui s\xc4\x83u. \xc3\x8en anex\xc4\x83, el explic\xc4\x83 \xc3\xaentregul proces editorial: \xc2\xabDe\xc8\x99i a trebuit s\xc4\x83 introduc ici \xc8\x99i colo pasaje de leg\xc4\x83tur\xc4\x83 \xc3\xaentre diferitele schi\xc8\x9be, nu exist\xc4\x83 niciun element \'inventat\' de mine, oric\xc3\xa2t de mic.\xc2\xbb El fusese criticat pentru modul \xc3\xaen care a pus laolalt\xc4\x83 textele tat\xc4\x83lui s\xc4\x83u \xc3\xaen "Silmarillion". Aceast\xc4\x83 declara\xc8\x9bie peremptorie trebuie s\xc4\x83 fi avut ca scop \xc3\xaendep\xc4\x83rtarea temerilor cititorilor fideli ai lui Tolkien.\xe2\x80\x9d\n_START_SECTION_\nRecep\xc8\x9bie\n_START_PARAGRAPH_\nPrimele recenzii au fost \xc3\xaen general pozitive. Asem\xc4\x83n\xc3\xa2nd-o unei tragedii grece\xc8\x99ti, The Washington Post a numit-o \xe2\x80\x9eo frumoas\xc4\x83 poveste trist\xc4\x83, \xc3\xaentunecat\xc4\x83\xe2\x80\x9d care \xe2\x80\x9eposed\xc4\x83 rezonan\xc8\x9ba mitic\xc4\x83 \xc8\x99i sensul ne\xc3\xaendur\xc4\x83tor al destinului inexorabil\xe2\x80\x9d. O recenzie pozitiv\xc4\x83 a fost f\xc4\x83cut\xc4\x83 de The Independent (Marea Britanie) (\xe2\x80\x9earid\xc4\x83, nebun\xc4\x83, f\xc4\x83r\xc4\x83 umor, greoaie \xc8\x99i absolut magnific\xc4\x83\xe2\x80\x9d). Bryan Appleyard de la The Sunday Times (Marea Britanie) a\xc8\x99az\xc4\x83 Copiii lui H\xc3\xbarin \xc3\xaenaintea altor scrieri ale lui Tolkien, subliniind \xe2\x80\x9emaniera intens\xc4\x83 \xc8\x99i foarte matur\xc4\x83\xe2\x80\x9d \xc8\x99i \xe2\x80\x9esenza\xc8\x9bia real\xc4\x83 de lucru serios\xe2\x80\x9d. Maurice Chittenden de la The Sunday Times a afirmat c\xc4\x83 \xe2\x80\x9epoate primir un cerficat X\xe2\x80\x9d din cauza num\xc4\x83rului mare de decese violente._NEWLINE_Recenzii negative au venit de la Detroit Free Press (\xe2\x80\x9eplicticoas\xc4\x83 \xc8\x99i neterminat\xc4\x83\xe2\x80\x9d), Entertainment Weekly (\xe2\x80\x9est\xc3\xa2ngace \xc8\x99i imatur\xc4\x83\xe2\x80\x9d, \xe2\x80\x9eo p\xc4\x83dure impenetrabil\xc4\x83 de nume ... plin\xc4\x83 p\xc3\xa2n\xc4\x83 la refuz de sintaxe sufocante\xe2\x80\x9d), \xc8\x99i The Guardian (\xe2\x80\x9eun erou derivat din cei wagnerieni ... \xc3\xaentr-o c\xc4\x83utare cvasi-simbolic\xc4\x83\xe2\x80\x9d)._NEWLINE_Al\xc8\x9bi critici au f\xc4\x83cut diferen\xc8\x9ba \xc3\xaentre dou\xc4\x83 tipuri de audien\xc8\x9b\xc4\x83. Tom Deveson de la The Sunday Times a spus c\xc4\x83 \xe2\x80\x9ede\xc8\x99i fanii lui J.R.R. Tolkien vor fi \xc3\xaenc\xc3\xa2nta\xc8\x9bi, al\xc8\x9bii vor g\xc4\x83si Copiii lui Hurin greu de citit\xe2\x80\x9d. Kelly Grovier de la The Observer, pe de alt\xc4\x83 parte, a afirmat c\xc4\x83 \xe2\x80\x9e\xc3\xaei va mul\xc8\x9bumi pe to\xc8\x9bi, \xc3\xaen afara fanilor s\xc4\x83i prea puritani\xe2\x80\x9d, f\xc4\x83c\xc3\xa2nd referire la scepticismul legat de implicarea lui Christopher Tolkien. Jeremy Marshall de la The Times a afirmat c\xc4\x83 \xe2\x80\x9eMerit\xc4\x83 s\xc4\x83 fie citit\xc4\x83 \xc8\x99i de cei care nu sunt fani ai lui Tolkien\xe2\x80\x9d, de\xc8\x99i i-a g\xc4\x83\xc3\xaesit \xc8\x99i cusururi (\xe2\x80\x9euneori, proza curge prea lent, dialogurile sunt \xc3\xaengrozitoare, iar explica\xc8\x9biile numelor sunt prea opace\xe2\x80\x9d). El a presupus \xc8\x99i c\xc4\x83:_NEWLINE_\xe2\x80\x9e\xc3\x8en Copiii lui H\xc3\xbarin avem, \xc3\xaen sf\xc3\xa2r\xc8\x99it, un urma\xc8\x99 al St\xc4\x83p\xc3\xa2nului inelelor, lucru pe care \xc8\x99i-l doreau cu at\xc3\xa2ta zel \xc8\x99i speran\xc8\x9b\xc4\x83 editorii lui Tolkien de la sf\xc3\xa2r\xc8\x99itul anilor \'50.\xe2\x80\x9d_NEWLINE_Copiii lui H\xc3\xbarin a debutat pe locul unu \xc3\xaen lista de bestsellere de fic\xc8\x9biune hardcover a lui The New York Times._NEWLINE_Conform editorului american, Houghton Mifflin, 900.000 de exemplare fuseser\xc4\x83 deja tip\xc4\x83rite \xc3\xaen lumea \xc3\xaentreag\xc4\x83 \xc3\xaen primele dou\xc4\x83 s\xc4\x83pt\xc4\x83m\xc3\xa2ni, de dou\xc4\x83 ori mai mult dec\xc3\xa2t a\xc8\x99tept\xc4\x83rile ini\xc8\x9biale ale editorilor. Harper Collins, editorul britanic, a declarat c\xc4\x83 s-au tip\xc4\x83rit 330.000 de exemplare \xc3\xaen Marea Britanie \xc3\xaen primele dou\xc4\x83 s\xc4\x83pt\xc4\x83m\xc3\xa2ni.'